Problemer ved E45 tirsdag formiddag. En ulykke i nordgående retning og tabt gods i sydgående retning.

Politi og redningsmandskab er lige nu i gang med oprydningsarbejdet, efter et uheld i nordgående retning på motorvej E45 ved Aalborg. Ulykken skete, da en personbil kørte op bag i en lastbil, fortæller vagtchefen ved Nordjyllands Politi. - Føreren af personbilen klager over nakkesmerter fra uheldet. Men ellers er der ikke sket personskade, siger vagtchef Per Jørgensen fra Nordjyllands Politi. Lastbilen holder lige nu på motorvejen i det højre spor, som derfor er spærret. Personbilen holder i nødsporet. Der er kødannelse på stedet, fortæller politiet. - Det giver lidt trafikale udfordringer i nordgående retning, siger vagtchefen. I sydgående retning er der også lige nu et problem ved Svenstrup, hvor der ifølge Vejdirektoratet er blevet tabt noget gods i det højre spor.